[Cælestinus Episcopus servus servorum Dei venerabilibus fratribus J. Lugdunensi Archiepiscopo, et suffraganeis ejus: et dilectis filiis Abbatibus, Decanis, et aliis Ecclesiarum Prælatis per Lugdunensem Provinciam constitutis, salutem et Apostolicam Benedictionem. Licet universa loca religiosa fovere, ac diligere teneamur; illis tamen propensiori cura intendere nos oportet, quæ sub beati Petri jure consistunt, et nullo mediante ad provisionem nostram pertinent et tutelam. Inde est, quod nos Monasterium Cluniacen. contra molestationes indebitas speciali volentes libertatis privilegio communire, Apostolicâ ejusdem Monasterii fratribus auctoritate indulsimus, ut universos malefactores suos et hominum suorum, qui de Provincia fuerint Lugdunensi, si eorum Episcopi et Ecclesiarum Prælati ab eisdem fuerint fratribus tertio requisiti, eos ad satisfactionem illis congruam exhibendam non duxerint compellendos, licitum sit eis suisque successoribus illos candelis accensis auctoritate Apostolica excommunicationis sententiæ atque interdicti subjicere, quos tamdiu nuntient excommunicationis et interdicti vinculo innodatos, donec de perpetratis excessibus satisfecerint competententer; et, si delicti qualitas hoc exegerit, ad Apostolicam sedem cum litterarum suarum testimonio venerint, absolvendi. Libertates prætereà, et immunitates, ac rationabiles consuetudines ipsius Monasterii hactenùs observatas ratas esse decrevimus, et eas auctoritate Apostolicâ ipsis fratribus, suisque successoribus confirmavimus, arctiùs inhibentes ne quis possessiones, jura, vel bona ejusdem Monasterii, præter sedis Apostolicæ conscientiam, cui specialiter est subjectum, quomodolibet alienare, vel antiquas et rationabiles ipsius Monasterii consuetudines hactenùs observatas violare præsumat. Quod si fuerit à quoquam attentatum, statuimus omnibus irritandum. Prætereà quoniam, ut audivimus, Parrochiani vel ad eos, vel ad eorum cellas pertinentes, qui pro manifestis excessibus à memoratis fratribus quomodolibet sententiam Ecclesiasticæ districtionis incurrunt, interdum ad alia loca se transferunt, ut sic sententiam et justitiam fratrum eludant ipsorum: districtè mandamus atque præcipimus ut eos, qui taliter duxerint correctionem Ecclesiasticam contemnendam, et alios malefactores eorumdem fratrum, qui vel à vobis, vel ab ipsis, aut ab aliis fuerint excommunicationis et interdicti vinculo innodati, cum requisiti fueritis, per Parrochias vestras tamdiù sicut excommunicatos et interdictos faciatis ab omnibus appellatione postpositâ evitari, donec iidem malefactores satisfacere compellantur: et, si delicti qualitas hoc exegerit, ad sedem Apostolicam cum testimonio litterarum Abbatis vel Capituli veniant absolvendi. Vobis quoque districtiùs inhibemus, ut sententiam ab ipsis fratribus in suos vel hominum suorum malefactores latam auctoritate propriâ nullatenùs relaxetis. Datum Romæ apud sanctum Petrum XV. Kalendas Martii, Pontificatus nostri anno primo.]